《咏陈叔阳》
明代·刘迁

陈生生平好古书，日手一编坐庭除。八索九丘披未艾，海内人称老蠹鱼。

陈生生平怀素心，素心耿耿托孤琴。时开绿绮鼓雅操，冷热高飞太古音。

谢却烦尘爱漱盥，诛茆结屋临河畔。沧波澄澄芙蓉鲜，鸥鹭翩翩云影乱。

孤清厌世作蜉蝣，日日河边看水流。安得仙槎傍精舍，我亦乘之过斗牛。

非兰非蕙香欲浮，不日不夜光盈眸。天孙衣我凤文锦，列仙骑我双龙驺。

丹砂玉屑作珍馐，琼台宝树恣遨游。忽忘人间乐马忧，一任尘寰春与秋。

作者简介：刘迁，山东历城人，官卫辉府知府。